Magyar nyelvű rezümé Iván Sára: Emlékezés című művéhez
Emlékezés című művemet 2014 nyarán fejeztem be, amelyet zongorára írtam. Egy új darab születésének okai vannak: hangulatok, érzelmek vezérlik a szerzőt, aki ezeket megpróbálja a zene nyelvén megfogalmazni. 
A múltat próbáltam megidézni. Konkrétumot a mű részleteinek címei árulnak el, mint például a „Vihar” vagy a „Hajó-kép”, ám ezek szimbolikus jelentést is tartalmaznak. Visszaemlékezni egy pillanatra, eseményre lehet egyszerre csodálatos és fájdalmas dolog is. A műben mindkét véglet megjelenik, tempóban, dinamikában, ritmusban, hangulatban történnek ezek a változások. Számomra a legfontosabb egy zenemű lelki háttere, fontos, hogy hogyan hat rám, milyen érzéseket vált ki belőlem. Persze, ezzel együtt jár, hogy egy másik hallgató más dolgokra fog gondolni, de éppen ez a csodálatos ebben az egészben. Az emlékek fontosságára szerettem volna fölhívni a figyelmet. 
A mű összesen 95 ütemből áll. Az első két ütem idézi föl a múltat, majd elindul a főtéma, amely az emlékekben való elmerülést jelenti. Ez 15 ütem, amelynek alaphangneme a g-moll. A „Vihar” kép az érzelmek hullámzását írja le, ennek alapja D orgonapont. Az ezt követő 10 ütemből álló szakasz, illetve a hozzákapcsolódó 8 ütem, melynek hangneme d-moll, a hajót szimbolizálja. Ezen előzmények határozzák meg az ezután következő érzelmi csúcspontot, bizonytalanságot sugall, hiszen bárki számára egyértelmű lehet, hogy az átélő személy valamilyen nagy volumenű döntéshozatal előtt áll, illetve állt korábban. A „Visszatérés”, amely változatlanul g-mollban hangzik el, a jelenbe sodorja az emlékezőt. Keretes szerkezetre törekedtem, a mű elején elhangzó két ütem teszi ezt lehetővé, így egy kerek egész történetet láthatunk, hallhatunk. Azonban ez még nem a lezárás, a kereten kívüli 4 ütem a mű mondanivalóját tartalmazza az alapján, amit a korábbi eseményképek határoznak meg: az emlékek a múltban vannak, de meghatározzák és befolyásolják jelenünket. 

